SKRIFTLIG FORESPØRGSEL E-1021/00

af Dirk Sterckx (ELDR) til Kommissionen

(4. april 2000)

Om: Det tyske og belgiske travforbunds overtrædelser af fællesskabslovgivningen

1. Kan det tyske travforbund (HVT) slette travheste, der regelmæssigt indskrives i den tyske stambog, af denne på grund af en overskridelse af den tilladte frist for eksport inden for EU på én måned?

2. Kan det belgiske og det tyske travforbund opkræve import- og eksportafgifter af medlemmerne for enhver midlertidig og definitiv import og eksport af travheste inden for EU?

3. Kan det tyske travforbund (HVT) bagefter afvise avlshopper, der med føl importeres til Tyskland fra en EU-medlemsstat for at få tysk nationalitet, for derefter definitivt at lade disse avlshopper tilbageeksportere til en anden EU-stat?

4. Kan det tyske travforbund forpligte ejere af travheste i andre EU-medlemsstater til at lade heste af tysk nationalitet opstalde 6 måneder om året i Tyskland?

5. Kan det tyske travforbund slette travheste af den tyske stambog og udelukke dem fra løb på grund af manglende ansøgning om et eksportdokument, eller hvis fristen for eksport inden for EU er overskredet?

Svar afgivet på Kommissionens vegne af David Byrne

(16. maj 2000)

Kommissionen er ikke bekendt med de problemer, der nævnes af det ærede medlem, og har derfor rettet forespørgsler herom til de berørte myndigheder. Den ansvarlige myndighed i den ene af medlemsstaterne har allerede officielt meddelt Kommissionen, at den har udbedt sig den relevante dokumentation fra det pågældende forbund. Kommissionen vil sende sit svar vedrørende resultaterne af forespørgslerne direkte til det ærede medlem.

Fællesskabslovgivningen vedrørende enhovede dyr dækker forskellige aspekter. De dyresundhedsmæssige betingelser for enhovede dyrs bevægelser og indførsel er fastsat i Rådets direktiv 90/426/EØF af 26. juni 1990(1), som i bilag B omhandler det dyresundhedscertifikat, der skal ledsage identifikationsdokumentet for registrede hovdyr. Medmindre medlemsstaterne anvender direktivets artikel 6, skal dyresundhedscertifikatet udfyldes af en godkendt dyrlæge i den eksporterende medlemsstat, hver gang dyret skal flyttes til en anden medlemsstat, uanset om denne eksport er permanent eller midlertidig. Certifikatet er gyldigt i 10 dage og kan derfor benyttes til mere end én grænseoverskridelse inden for denne periode.

De zootekniske og genealogiske betingelser for samhandelen inden for Fællesskabet med enhovede dyr er fastsat i Rådets direktiv 90/427/EØF af 26. juni 1990. På grundlag af dette direktiv er der i Kommissionens beslutning af 11. juni 1992 fastsat kriterier for godkendelse eller anerkendelse af organisationer og foreninger, der fører eller opretter stambøger for registrerede enhovede dyr(2). I overensstemmelse med denne beslutning er det medlemsstaternes ansvar at godkende organisationerne og foreningerne og især at undgå enhver forskelsbehandling af opdrætterne. Kriterierne for indførelse og registrering af avlshovdyr i stambøger er fastsat i Kommissionens beslutning af 10. januar 1996(3).

Rådets direktiv 90/428/EØF af 26. juni 1990 om samhandelen med enhovede dyr bestemt til konkurrencer fastsætter endvidere betingelserne for deltagelse i disse konkurrencer.

(1) EFT L 224 af 18.8.1990.

(2) EFT L 192 af 11.7.1992.

(3) EFT L 19 af 25.1.1996.